和浙憲同諸公遊梅園  其一
作者：趙善括
朝代：宋

paragraphs: 梓里德星聚，寶馬如雲屯。
揚鞭東城去，趁此梅正繁。
林烟引輕素，晻曖連遥村。
須臾日色高，客情舒宴溫。
露晞潤玉瀣，雪粲融朝暾。
千林秀松竹，萬點鋪蘭蓀。
開落犯春早，塵埃迷晝昏。
埋沒顔色好，孤負眉宇軒。
疏野空自適，何人共清尊。
諸公盡豪雋，逸飲如鯨吞。
對花相慰藉，悲歡俱勿論。
吹噓頼椽筆，欲謝終忘言。